Ψήφισμα

του Ευρωπαϊκού Κοινοβουλίου που εμπεριέχει τις παρατηρήσεις που συνοδεύουν την πρόταση απόφασης σχετικά με την απαλλαγή του διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας σχετικά με την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2001, συνοδευόμενη από τις απαντήσεις του Κέντρου (C5-0096/2003)(1),

- έχοντας υπόψη τη σύσταση του Συμβουλίου της 7ης Μαρτίου 2003 (C5-0097/2003),

- έχοντας υπόψη τη συνθήκη ΕΚ, και κυρίως το άρθρο της 276,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(2), και ιδίως το άρθρο 185 αυτού,

- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(3), και ιδίως το άρθρο 94 του κανονισμού (ΕΚ, Ευρατόμ) αριθ. 2343/2002,

- έχοντας υπόψη το άρθρο 93α και το παράρτημα V του κανονισμού του,

- έχοντας υπόψη την απόφασή του, της 8ης Απριλίου 2003, σχετικά με την αναβολή της απόφασης όσον αφορά την απαλλαγή και το ψήφισμά του, το οποίο περιέχει τις παρατηρήσεις που συνοδεύουν την απόφαση αυτή(4),

- έχοντας υπόψη την έκθεση της Επιτροπής Ελέγχου του Προϋπολογισμού (A5-0360/2003),

Α. λαμβάνοντας υπόψη ότι, στο προαναφερθέν ψήφισμά του, το Κοινοβούλιο:

- χαιρέτιζε το γεγονός ότι, στο εξής, το ίδιο είναι η αρμόδια αρχή για τη χορήγηση απαλλαγής στους κοινοτικούς οργανισμούς που αναφέρονται στο άρθρο 185 παράγραφος 1 του νέου δημοσιονομικού κανονισμού και

- υπογράμμιζε ότι, για την εκπλήρωση των νέων αυτών καθηκόντων του, ανέμενε ότι οι εν λόγω οργανισμοί θα του διαβιβάσουν όλες τις σχετικές και αναγκαίες πληροφορίες, σε απάντηση των ερωτημάτων που επρόκειτο να τους διαβιβάσει,

Β. λαμβάνοντας υπόψη ότι η αρμόδια επιτροπή του έχει λάβει τις απαντήσεις στα ερωτήματα αυτά,

Γ. λαμβάνοντας υπόψη ότι οι απαντήσεις του Κέντρου στα προαναφερθέντα ερωτήματα εφοδίασαν το Κοινοβούλιο, σε πολλές περιπτώσεις, με ενημερωμένες πληροφορίες· οι πληροφορίες αυτές είναι συμπληρωματικές των παρατηρήσεων που περιέχονται στην έκθεση του Ελεγκτικού Συνεδρίου, σχετικά με τις οικονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2001 και των απαντήσεων του Κέντρου στις παρατηρήσεις αυτές,

Δ. λαμβάνοντας υπόψη ότι πληρώθηκαν έτσι οι προϋποθέσεις ώστε το Κοινοβούλιο να λάβει απόφαση για την απαλλαγή αφού έχει ενημερωθεί επαρκώς,

1. λαμβάνει υπό σημείωση τους κάτωθι λογαριασμούς του Ευρωπαϊκού Κέντρου Παρακολούθησης Ναρκωτικών και Τοξικομανίας, για τα οικονομικά έτη 2001 και 2000·

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα είναι δυνατό να εμφανίζουν αποκλίσεις οφειλόμενες στη στρογγυλοποίηση των ποσών.

Πηγή:

Δεδομένα του Κέντρου - Οι πίνακες αυτοί παρουσιάζουν συνοπτικά τα στοιχεία που παρασχέθηκαν από το Κέντρο στις οικονομικές καταστάσεις του.

Εκτέλεση του προϋπολογισμού

2. Σημειώνει με ικανοποίηση τα μέτρα που έλαβε το Κέντρο σε μια προσπάθεια ενοποίησης του σχεδιασμού των δραστηριοτήτων του και καταλογισμού των δημοσιονομικών πόρων με στόχο τη διασφάλιση καλύτερης εποπτείας, εκτέλεσης, αναφοράς και αξιολόγησης των δραστηριοτήτων του· ελπίζει ότι τα μέτρα αυτά θα έχουν θετικές συνέπειες στην εκτέλεση του προϋπολογισμού του και, ιδίως, ότι θα οδηγήσουν στη μείωση των μεταφερόμενων πιστώσεων·

3. προτρέπει το Κέντρο να συνεχίσει τις προσπάθειες για τη στενότερη παρακολούθηση των επιχειρησιακών δραστηριοτήτων του, ιδιαίτερα όσον αφορά τις σχέσεις του με τα σημεία επαφής του δικτύου Reitox· πιστεύει ότι οι συστάσεις της εξωτερικής αξιολόγησης όσον αφορά τη χρηματοδότηση του δικτύου Reitox θα πρέπει να ληφθούν σοβαρά υπόψη, με στόχο την αποσαφήνιση και την περαιτέρω προσαρμογή των συμβατικών σχέσεων του Κέντρου με αυτά τα σημεία επαφής· σημειώνει ότι τα προβλήματα αυτά έχουν "συστημικό" χαρακτήρα·

4. πιστεύει ότι υπάρχει περιθώριο ανάπτυξης μιας εναρμονισμένης μεταξύ των κοινοτικών οργανισμών προσέγγισης για την αντιμετώπιση τέτοιων προβλημάτων· αναμένει ότι το Κέντρο θα εντείνει τις επαφές του με άλλους οργανισμούς που αντιμετωπίζουν παρόμοια προβλήματα στις σχέσεις τους με δίκτυα εθνικών σημείων επαφής, ώστε να αναπτυχθεί και να εφαρμοσθεί μια "προσέγγιση βέλτιστης πρακτικής".

Εφαρμογή των δημοσιονομικών διατάξεων

5. σημειώνει τα μέτρα που έλαβε το Κέντρο με στόχο να τεθεί σε λειτουργία η βάση δεδομένων του όσον αφορά τις συμβάσεις και, γενικότερα, την επίτευξη καλύτερης συνεργασίας μεταξύ των επιχειρησιακών και διοικητικών τμημάτων του.

Αγορές αγαθών και υπηρεσιών/διαδικασίες όσον αφορά τις προσφορές

6. εκφράζει την ικανοποίησή του για την απάντηση του Κέντρου όσον αφορά τα μέτρα που έλαβε για την επίτευξη βελτιώσεων στον τομέα αυτόν και στα οποία περιλαμβάνονται ο καλύτερος ορισμός των κριτηρίων αξιολόγησης, η διασφάλιση της συγκρισιμότητας των προσφορών και η ίση μεταχείριση των διαγωνιζομένων·

7. προτρέπει το Κέντρο να λάβει περαιτέρω μέτρα για τη βελτίωση της διοργανικής συνεργασίας, στη βάση μιας προσέγγισης βέλτιστης πρακτικής, η οποία θα επιτρέπει ταυτόχρονα να λαμβάνονται κατάλληλα υπόψη τα ιδιαίτερα συμφέροντα και περιορισμοί κάθε κοινοτικού οργανισμού.

Πολιτική κτηριακών εγκαταστάσεων

8. επαναλαμβάνει τις ανησυχίες που εξέφρασαν η Επιτροπή στο διοικητικό συμβούλιο του κέντρου παρακολούθησης και το Κοινοβούλιο με την αρνητική γνώμη του δυνάμει του άρθρου 179 του δημοσιονομικού κανονισμού όσον αφορά τις τρέχουσες ανάγκες του κέντρου παρακολούθησης σε κτήρια· αναμένει από το κέντρο παρακολούθησης να εξεύρει κατάλληλη λύση η οποία να συμμορφώνεται προς τις συστάσεις του Κοινοβουλίου και προτίθεται να δώσει συνέχεια στο θέμα στην επικείμενη διαδικασία για τη χορήγηση απαλλαγής.

Θέματα που αφορούν γενικά τους αποκεντρωμένους οργανισμούς

Επιχειρησιακά καθήκοντα

9. επαναλαμβάνει τη θέση του ότι, όσον αφορά το γεγονός ότι οι διοικητικές δαπάνες υπερβαίνουν, σε πολλούς από τους οργανισμούς αυτούς, τις επιχειρησιακές δαπάνες, υπάρχει περιθώριο ανάθεσης στους εν λόγω οργανισμούς περισσότερων επιχειρησιακών καθηκόντων· πιστεύει ότι αυτοί θα μπορούσαν, για παράδειγμα, να αναλάβουν την εκτέλεση κοινοτικών προγραμμάτων στους τομείς της παιδείας ή της υγείας, βοηθώντας έτσι ώστε να αποφευχθεί η άχρηστη δημιουργία επιπλέον εκτελεστικών υπηρεσιών από την Επιτροπή· εκφράζει τη λύπη του διότι η Επιτροπή δεν εκπλήρωσε το αίτημα του Κοινοβουλίου(5) να υποβάλει προτάσεις προς την κατεύθυνση αυτή πριν από την 30ή Ιουνίου 2003. Καλεί τους οργανισμούς να επισημάνουν τομείς όπου θα μπορούσαν να αναλάβουν την εφαρμογή κοινοτικών προγραμμάτων τα οποία σήμερα διαχειρίζεται η Επιτροπή και να υποβάλουν σχετικές προτάσεις μέχρι τέλους του 2003·

10. επιδοκιμάζει σε αυτό το πλαίσιο την πρόταση του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ) να αναλάβει πιθανώς πρόσθετα καθήκοντα· καλεί την Επιτροπή να χρησιμοποιήσει την εμπειρογνωμοσύνη του ΕΙΕΕ σε ευρύτερη γεωγραφική περιοχή από ό,τι σήμερα και για την παροχή τεχνικής βοήθειας σε προγράμματα όπως το Tempus και το Erasmus mundus·

Προσαρμογή των δημοσιονομικών κανόνων στον νέο δημοσιονομικό κανονισμό

11. καλεί τους οργανισμούς να ολοκληρώσουν το ταχύτερο δυνατόν τις διαδικασίες για την προσαρμογή των δημοσιονομικών κανόνων τους προς τις απαιτήσεις του νέου δημοσιονομικού κανονισμού πλαισίου, σε κάθε περίπτωση πριν από το τέλος του τρέχοντος έτους· υπενθυμίζει ότι αυτοί οι δημοσιονομικοί κανόνες δεν πρέπει να παρεκκλίνουν από τον δημοσιονομικό κανονισμό πλαίσιο, εκτός εάν το απαιτούν οι συγκεκριμένες επιχειρησιακές ανάγκες ενός οργανισμού και μόνο με την εκ των προτέρων σύμφωνη γνώμη της Επιτροπής· καλεί τους οργανισμούς, αφού ολοκληρώσουν τη διαδικασία αυτή, να ενημερώσουν τις αρμόδιες επιτροπές του Κοινοβουλίου. Καλεί το Ελεγκτικό Συνέδριο να γνωμοδοτήσει σχετικά με όλες τις εγκεκριμένες από τους οργανισμούς δημοσιονομικές διατάξεις που παρεκκλίνουν από τον δημοσιονομικό κανονισμό πλαίσιο·

12. επαναλαμβάνει την έκκλησή του προς τους οργανισμούς να διασφαλίσουν τον αυστηρό διαχωρισμό καθηκόντων μεταξύ διατάκτη και υπολόγου· υπενθυμίζει τον αναβαθμισμένο ρόλο του τελευταίου όσον αφορά:

α) την εκπόνηση και τη θέση σε ισχύ των λογιστικών σχεδίων·

β) την τήρηση των λογιστικών βιβλίων·

γ) τη θέση σε ισχύ συστημάτων που καταρτίζονται από τον διατάκτη για την παροχή λογιστικών πληροφοριών·

δ) τη συνεργασία με τον υπόλογο της Επιτροπής·

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

τονίζει, επιπλέον, ότι οι υπόλογοι διορίζονται από τα διοικητικά συμβούλια των οργανισμών με βάση ειδικές ικανότητες και επαγγελματική πείρα· αναμένει επίσης ότι η τοποθέτηση συστημάτων ηλεκτρονικών υπολογιστών θα εξασφαλίσουν την ύπαρξη ενός πλήρους λογιστικού ίχνους για κάθε πράξη, ώστε να διασφαλισθεί η διαφάνεια·

13. υπενθυμίζει στους οργανισμούς ότι θα πρέπει να τηρούν πλήρως τους κανόνες για τις διαδικασίες προμηθειών όπως ορίζονται στον δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν συχνότερα, προκειμένου να βελτιωθεί η διαφάνεια και να διασφαλισθεί η ίση μεταχείριση των ενδεχόμενων διαγωνιζομένων· υπογραμμίζει ότι ο μη σεβασμός των κανόνων για τις διαδικασίες προμηθειών όχι μόνο ενδέχεται να είναι επιζήμιος για τα οικονομικά συμφέροντα των οργανισμών, αλλά μπορεί να αποτελεί και ποινικό αδίκημα βάσει της νομοθεσίας των κρατών μελών.

Έλεγχος και εσωτερικός έλεγχος

14. υπενθυμίζει ότι στις σημαντικές καινοτομίες του νέου δημοσιονομικού κανονισμού περιλαμβάνεται η αυξημένη ευθύνη των διατακτών και η διαμόρφωση εσωτερικών ελεγκτικών δυνατοτήτων, ώστε να αντιμετωπισθεί ο κίνδυνος παρατυπιών και κακοδιαχείρισης· καλεί, συνεπώς:

- το Ελεγκτικό Συνέδριο, να αυξήσει τον αριθμό των ελέγχων που πραγματοποιούν οι ελεγκτές του,

- τους οργανισμούς, να αναθεωρήσουν σε βάθος τις διαδικασίες που εφαρμόζουν για την εκτέλεση του προϋπολογισμού τους, κατ εφαρμογή του νέου πλαισίου που δημιουργήθηκε,

- την Επιτροπή, να συνεργασθεί στενά με τους οργανισμούς, ιδιαίτερα στους τομείς της τήρησης λογαριασμών, των εσωτερικών ελέγχων και των διαδικασιών διαχείρισης και ελέγχου,

ούτως ώστε να τεθούν σε εφαρμογή κατάλληλες και εναρμονισμένες λύσεις·

15. καλεί την Επιτροπή να προτείνει τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς, με σκοπό να δοθούν στους αντίστοιχους εσωτερικούς ελεγκτές των οργανισμών, πραγματικές εξουσίες ελέγχου αντί απλώς ένας συμβουλευτικός ρόλος, όπως συμβαίνει σήμερα·

16. εκφράζει την έντονη δυσαρέσκειά του για το γεγονός ότι η εσωτερική υπηρεσία λογιστικών ελέγχων της Επιτροπής δεν πραγματοποιεί κανέναν έλεγχο στους οργανισμούς· τονίζει ότι αυτό σημαίνει τη μη συμμόρφωση προς τα άρθρα 71 και 72 του κανονισμού (ΕΚ, Ευρατόμ) αριθ. 2343/2002, καθώς και ότι, στην πράξη, ο εξωτερικός έλεγχος της ποιότητας των συστημάτων διαχείρισης και ελέγχου των οργανισμών διεξάγεται μόνο στο πλαίσιο των ελέγχων του Ελεγκτικού Συνεδρίου· καλεί, συνεπώς, την Επιτροπή να εξασφαλίσει τη διάθεση των αναγκαίων πόρων ώστε η εσωτερική υπηρεσία λογιστικών ελέγχων της να είναι σε θέση να εκπληρώσει τα καθήκοντά της όσον αφορά τα συστήματα εσωτερικού ελέγχου των αποκεντρωμένων οργανισμών.

Συνεργασία με την OLAF

17. καλεί το Ελεγκτικό Συνέδριο να υποβάλει έκθεση, πριν από το τέλος του έτους, σχετικά με το κατά πόσο οι κοινοτικοί οργανισμοί συνεργάζονται κατάλληλα με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν, χωρίς επιφυλάξεις, τη σχετική διοργανική συμφωνία της 25ης Μαΐου 1999(6). Καλεί επίσης το Ελεγκτικό Συνέδριο να αξιολογήσει την αποτελεσματικότητα της συνεργασίας αυτής, στη βάση των υποθέσεων που έχουν διεκπεραιωθεί μέχρι σήμερα·

Η προετοιμασία των οργανισμών για τη διεύρυνση

18. καλεί την Επιτροπή, σε μια προσπάθεια επιτάχυνσης των διαδικασιών για την προετοιμασία της προσχώρησης των νέων κρατών μελών, να παρουσιάσει τις κατάλληλες προτάσεις πριν από την έγκριση του προϋπολογισμού του 2004, με στόχους:

- την προώθηση της καλύτερης λειτουργίας αυτών των κοινοτικών οργανισμών,

- τη διασφάλιση καλύτερης οικονομικής αποδοτικότητας, μέσω μιας ανάλυσης κόστους/οφέλους,

- την αποφυγή της μη αναγκαίας δημιουργίας νέων κοινοτικών οργανισμών·

επισημαίνει ότι η περαιτέρω διόγκωση, επευκαιρία της διεύρυνσης, των διοικητικών συμβουλίων των κοινοτικών οργανισμών τα οποία κατά κανόνα είναι ήδη αρκετά δυσκίνητα, δεν μπορεί να γίνει αποδεκτή για λόγους τόσο αποτελεσματικότητας όσο και κόστους· εκτιμά ότι η διεύρυνση παρέχει εξαιρετική ευκαιρία για μια εις βάθος επανεξέταση τόσο της σύνθεσης όσο και των μεθόδων εργασίας των εν λόγω διοικητικών συμβουλίων·

19. καλεί, συνεπώς, την Επιτροπή, κατά τη διατύπωση των προτάσεών της αυτών, να εξετάσει, μεταξύ των άλλων:

- την ανάθεση στους οργανισμούς νέων επιχειρησιακών καθηκόντων, όπως η εκτέλεση κοινοτικών προγραμμάτων, όπου αυτό είναι σκόπιμο,

- τη δημιουργία κοινών διοικητικών συμβουλίων και για άλλους οργανισμούς, ιδίως για εκείνους με παρόμοια αντικείμενα,

- το ενδεχόμενο συγχώνευσης οργανισμών, στην περίπτωση αλληλοεπικαλυπτόμενων δραστηριοτήτων·

υπενθυμίζει, όσον αφορά το τελευταίο, ότι η Επιτροπή έχει αναφερθεί στην πιθανή αλληλοεπικάλυψη μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) και του Ευρωπαϊκού Ιδρύματος Επαγγελματικής Εκπαίδευσης, καθώς και μεταξύ του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία·

20. καλεί, ακόμη, την Επιτροπή, σύμφωνα με την πρότασή της σχετικά με τη διακυβέρνηση της Ευρώπης, που έχει ως στόχο τη συγκέντρωση της δραστηριότητάς της στα βασικά της καθήκοντα, να περιλάβει στο πρόγραμμα δράσης της για το 2004 τις κατάλληλες προτάσεις με στόχο την αποφυγή της διπλής εργασίας, είτε μεταξύ κοινοτικών οργανισμών με παρεμφερείς δραστηριότητες, είτε μεταξύ των κοινοτικών οργανισμών και των υπηρεσιών της·

21. επαναλαμβάνει την έκκλησή του προς την Επιτροπή να υποβάλει πρόταση για την τροποποίηση των ιδρυτικών πράξεων των κοινοτικών οργανισμών, ώστε να διασφαλισθεί ότι οι διευθυντές των κοινοτικών οργανισμών θα διορίζονται στο μέλλον μόνο με τη συγκατάθεση του Κοινοβουλίου· αναμένει προτάσεις προς τούτο από την Επιτροπή το αργότερο έως την 1η Δεκεμβρίου 2003.

(1) ΕΕ C 326 της 27.12.2002, σ. 64.

(2) ΕΕ L 248 της 16.9.2002, σ. 1.

(3) ΕΕ L 357 της 31.12.2002, σ. 72.

(4) ΕΕ L 148 της 16.6.2003, σ. 16 και 18.

(5) Βλέπε παράγραφο 14 του ψηφίσματος του Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στο διοικητικό συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2001 (ΕΕ L 148 της 16.6.2003, σ. 83).

(6) ΕΕ L 136 της 31.5.1999, σ. 15.